**acasă**

*George Ioniţă*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Acasă

azi m-am întors în satul meu,

ca un străin, necunoscut...

acasă, doar aici voi fi mereu,

aici, de unde visul a-nceput.

pustiu e-acuma în ogradă-

în loc de flori cresc buruieni

și gardul într-o parte stă să cadă,

de-atâtea ploi, de-atâtea ierni.

o ușă se aude scârțâind,

când vântul prin ferestre bate,

vechea icoană atârnând,

e tot ce-a mai rămas pe un perete.

în candelă un strop a mai rămas nears,

din ce a fost ulei sfințit

la care , mamă, primul vers,

din cartea mea, sfioasă, ai citit.

și lacrimi ți s-au scurs pe-obraz,

cuvintele rostind în șoapte.

cu mâna rezemată de pervaz,

tu mai aștepți pe cineva, la ușă să îți bată.